Juozas Vidugiris

**Juozas Vidugiris** (1892 m. balandžio 1 d. Palaukiuose, Subačiaus valsč. (dab. Panevėžio r., Karsakiškio sen.) – 1946 m. lapkričio 7 d. Šiauliuose) – Lietuvos kariuomenės karininkas (pulkininkas leitenantas), partizanas.

## Biografija
1912 m. baigęs Panevėžio realinę mokyklą, studijavo Sankt Peterburgo technologijos instituto Chemijos skyriuje Rusijoje. 1915–1916 m. dirbo „Nobel“ ir laikrodžių fabriko laboratorijose. 1917 m. baigė Vladimiro karo mokyklą, jam suteiktas praporščiko laipsnis. Tarnavo artilerijos divizione Lugoje. Pirmojo pasaulinio karo metu mobilizuotas į Rusijos imperijos kariuomenę ir dalyvavo karo kovose Rumunijos fronte.

Grįžus į Lietuvą, 1919 m. kovo 29 d. mobilizuotas į Lietuvos kariuomenę, paskirtas Panevėžio atskirojo bataliono (nuo 1919 m. lapkričio 1 d. 4-as pėstininkų Lietuvos Karaliaus Mindaugo pulkas) jaunesniuoju karininku. 1919 m. balandžio 15 d. paskirtas kuopos vadu, 1919 m. lapkričio 18 d. suteiktas pėstininkų vyr. leitenanto laipsnis. 1919 m. kovo-lapkričio mėnesį dalyvavo Lietuvos Nepriklausomybės kovose su bolševikais prie Panevėžio, Kavarsko, Radžiūnų, Ilukstės, Subatės. Nuo 1919 m. lapkričio su bermontininkais prie Meškuičių. 1920 m. su lenkais prie Dūkštų ir Musninkų. Dalyvavo Panevėžio miesto išvadavime 1919 m. 1919 m. lapkričio 1 d. paskirtas 1-ojo bataliono vadu. 1920 m. balandžio 21 d. pakeltas į kapitonus. 1921 m. rugsėjį paskirtas 4-ojo pėstininkų Lietuvos Karaliaus Mindaugo pulko vado padėjėju. 1922 m. sausio 30 d. baigė Aukštuosius karininkų kursus. 1923 m. gegužės 18 d. pakeltas į majorus, 1925 m. gegužės 15 d. į pulkininkus leitenantus. 1925 m. perkeltas į 7-ąjį pėstininkų Žemaičių kunigaikščio Butegeidžio pulką. 1927 m. kovo 15 d. paskirtas eiti 5-ojo pėstininkų Lietuvos Didžiojo kunigaikščio Kęstučio pulko vado pareigas. 1929 m. lapkričio 23 d. pakeltas į pulkininkus. 1930 m. baigė Aukštesniųjų karininkų viršininkų kursus. 1936 m. paleistas į atsargą.

Vokiečių okupacijos metais organizuojant Vietinę rinktinę 1944 m. vasario 10 d. paskirtas VR Utenos apskrities komendantu. Jo pastangomis surinktas 308-tas batalionas, kuris 1944 m. gegužės mėn. dalyvavo kovose su Armijos Krajovos brigada prie Gaužiškių, netoli Ašmenos.

Antrosios sovietinės okupacijos pradžioje gyveno Šiauliuose svetima Povilo Palaukio pavarde, palaikė ryšius su Lietuvos partizanais. Mirė Šiaulių ligoninėje 1947 m. lapkričio 6 d. Palaidotas buvo Šiaulių kapinėse.

Po Lietuvos Nepriklausomybės atstatymo perlaidotas Palaukiuose.

2005 m. balandžio 18 d. brolių Juozo ir Tomo Vidugirių kapas įtraukas į Kultūros vertybių registrą.

## Šeima
Brolis Tomas Vidugiris (1983–1979) – Lietuvos kariuomenės karininkas

## Apdovanojimai

* 1919 m. Vyčio kryžiaus 5 laipsnio ordinas
* 1919 m. rugsėjį už bolševikų fronte parodytą narsą apdovanotas 1-ojo laipsnio Kryžiumi „Už Tėvynę“
* 1928 m. Lietuvos Didžiojo Kunigaikščio Gedimino 3 laipsnio ordinas
* 1928 m. Latvijos išsivadavimo karo 10-mečio medaliu
* 1935 m. Vytauto Didžiojo 3 laipsnio ordinas
* 2008 m. lapkričio 17 d. apdovanotas Lietuvos kariuomenės kūrėjų savanorių medaliu (po mirties). 

## Nuorodos
* Juozas Vidugiris. Visuotinė lietuvių enciklopedija
* Panevėžio apskrities Gabrielės Petkevičaitės-Bitės viešoji biblioteka
* Kultūros paveldo departamentas prie Lietuvos Respublikos Kultūros ministerijos, Kultūros vertybių registras